Aso



Aso (阿蘇市 Aso-shi) on pienehkö kaupunki Japanissa, Kyushun saarella. Nimi liitetään kuitenkin useimmin lähellä kohoavaan Aso-vuoreen (阿蘇山 Aso-san), joka onkin Japanin suurin aktiivinen tulivuori. Tulivuori onkin useimmille syy pysähtyä Asossa.

Ymmärrä


Aktiivinen Aso-tulivuori tuo tähän pieneen hiljaiseen kyläntapaiseen yllättävän paljon väkeä. Suurin osa haluaa nähdä höyryävän kraaterin, joten paikalle asti pääsee köysiradalla tai maksusta jopa autolla. Suurin turistilauma pörrää kuitenkin vain aivan kraaterin ympärillä. Hyviä vaellusreittejä alueella on useita, eikä väenpaljoudesta reiteillä ole tietoakaan.

Junalla
Aso on JR Hohi -linjan varressa, reilun puolentoista tunnin junamatkan päässä Kumamotosta paikallisjunalla tai reilun tunnin matkan päässä Kyushu Limited Express -junaa käyttäen. Paikallisjunalla selviää 1080 jenillä, kun taas erikoispikajunalla matkustava joutuu keventämään kukkaroaan 2180 jenin verran.

Kumamotosta on Fukuokaan suora junayhteys Relay Tsubame-erikoispikajunalla, joka yhdistää vielä 2010 vuoteen nämä kaupungit, varsinaisen Tsubame-luotijunayhteyden ollessa rakenteilla.

Liiku
Vuorelle on kaksi köysiratayhteyttä. Aso Nishi (läntinen) -terminaalille pääsee helposti bussilla suoraan Ason rautatieasemalta. Viimeinen bussi takaisinpäin lähtee terminaalilta kello 17. Reitti kulkee myös Ason retkeilymajan ohi, jonka vieressä on pysäkki. Tie ylös huipulle asti on maksullinen, joten jos ajat omalla autolla, varaudu maksamaan tietullit.

Aso Higashi (itäinen) -terminaalille mennäkseen kannattaa ottaa paikallisjuna Miyajiin parin aseman päähän Asosta. Asemalta on muutaman kilometrin kävely- tai taksimatka köysirataterminaalille.

Näe

 * Aso-vuori on yhä aktiivinen ja päästää ylimääräisiä rikkihöyryjään Nakadaken kraaterin kautta ulos. Huippu on kutakuinkin täysin valjastettu turismia varten - aina siihen pisteeseen saakka, että sinne voi todellakin ajaa asfaltoitua tietä pitkin. Kraaterilta lähtee kuitenkin muutama vaellusreitti, eikä huipulta tarvitse kävellä kuin muutama sata metriä jättääkseen väkijoukon taakseen. Joskus kun tuulet puhaltavat myrkylliset kaasut sopivasti kraaterilta päin, on köysirata ja huippu suljettuna. Tämä ei kuitenkaan yleensä kestä kauaa, ja köysirata käynnistyykin heti tuulten kääntyessä. Jos haluat tarkistaa asian etukäteen, voit soittaa köysirataterminaalille, tai mikäli asut retkeilymajassa, kannattaa kysyä henkilökunnalta.

Tee

 * Useita vaellusreittejä kulkee Aso-vuoren ympäristössä. Ason retkeilymajan ystävälliseltä henkilökunnalta saa monistetun A4-läpyskän, jossa on piirrettynä tärkeimmät reitit arvioituine vaellusaikoineen. Retkeilykarttoja saa myös kirjakaupoista, esimerkiksi Shobunsha-sarja on hyvä, vaikkakin kaikki merkinnät ovat japaniksi.


 * Kaupungin ympärillä on muutama kuuma lähde, jossa on hyvä kylpeä retkeilyn jäljiltä väsyneet jalat puhtaiksi.

Osta
Lukuunottamatta tyypillistä turistikrääsää, jota on kaupan köysirataterminaaleilla, ei Asossa ole juurikaan shoppailumahdollisuuksia. Supermarket Lawson Station on parin korttelin päässä asemalta.

Syö
Aseman liepeillä on muutama ravintola ja pieni ramen-nuudelipaikka.

Nuku

 * Vaikkakin melko askeettinen, on tämä retkeilymaja budjettimatkaajan valinta. Lähinnä tosin siksi, että se on ainoa halvempi paikka. Omistaja on ystävällinen ja kertoo mielellään ympäristöstä. Täältä saa myös karkean retkeilykartan. Aamiaista ei ole tarjolla, mutta muutamia kuppinuudelipaketteja on kaupan pikkurahalla.

Jatka matkaa

 * Beppu - Rata Asosta jatkuu itään kohti kuumien lähteiden kaupunkia

Aso

Mount Aso 阿蘇山